title: Odluka Komisije оd 20. siječnja 2022. o odobravanju, u ime Europske unije, izmjena priloga 14.-B Sporazumu o gospodarskom partnerstvu između Europske unije i Japana 2022/C 35/01

text:
                  24.1.2022

                  HR

                  Službeni list Europske unije

                  C 35/1

         ODLUKA KOMISIJE
         оd 20. siječnja 2022.
         o odobravanju, u ime Europske unije, izmjena priloga 14.-B Sporazumu o gospodarskom partnerstvu između Europske unije i Japana
         (2022/C 35/01)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Odluku Vijeća (EU) 2018/1907 od 20. prosinca 2018. o sklapanju Sporazuma o gospodarskom partnerstvu između Europske unije i Japana (1), a posebno njezin članak 4.,
         budući da:

                     (1)

                     Sporazum o gospodarskom partnerstvu između Europske unije i Japana (dalje u tekstu „Sporazum”) stupio je na snagu 1. veljače 2019.

                     (2)

                     U okviru Odbora za intelektualno vlasništvo Europska unija i Japan (dalje u tekstu „stranke”) potvrdili su da će svake godine, počevši od 2020. pa do 2022., Zajednički odbor razmotriti zaštitu do 28 naziva iz Europske unije odnosno Japana kao oznaka zemljopisnog podrijetla i dodati ih u Prilog 14.-B Sporazumu pod uvjetom da su ti nazivi zaštićeni kao oznake zemljopisnog podrijetla na domaćem tržištu. Od 2023. stranke će raditi na stalnom dodavanju dodatnih oznaka zemljopisnog podrijetla u Prilog 14.-B s obzirom na interese svake strane uz blisku koordinaciju između stranaka. U skladu s člankom 14.30 Sporazuma 1. veljače 2021. u Prilog 14.-B Sporazumu dodano je 28 oznaka zemljopisnog podrijetla iz Unije i 28 oznaka zemljopisnog podrijetla iz Japana (2).

                     (3)

                     Člankom 14.30. Sporazuma predviđa se mogućnost dodavanja novih oznaka zemljopisnog podrijetla u Prilog 14.-B Sporazumu i to nakon što postupak za podnošenje prigovora i provjera oznaka zemljopisnog podrijetla završe na zadovoljstvo obiju stranaka, kako je navedeno u članku 14.25. stavku 4 Sporazuma.

                     (4)

                     Unija je dovršila postupak u vezi s prigovorom i ispitivanje 28 dodatnih oznaka zemljopisnog podrijetla iz Japana, a Japan je dovršio postupak u vezi s prigovorom i ispitivanje 28 dodatnih oznaka zemljopisnog podrijetla iz Unije. Te oznake zemljopisnog podrijetla trebalo bi dodati na odgovarajući popis oznaka zemljopisnog podrijetla odgovarajuće države članice Unije i na popis oznaka zemljopisnog podrijetla Japana.

                     (5)

                     Člankom 14.53. stavkom 3. Sporazuma predviđa se da bi Odbor za intelektualno vlasništvo, osnovan u skladu s člankom 22.3. Sporazuma, trebao Zajedničkom odboru osnovanom u skladu s člankom 22.1. Sporazuma davati preporuke o izmjenama Priloga 14.-B na zahtjev stranke.

                     (6)

                     U skladu s člankom 22.1. stavkom 5. Sporazuma Zajednički odbor može donositi odluke o izmjeni Sporazuma u posebnim slučajevima, uključujući izmjenu Priloga 14.-B, u skladu s odgovarajućim domaćim pravnim postupcima stranaka.

                     (7)

                     Odbor za intelektualno vlasništvo preporučio je 13. prosinca 2021. Zajedničkom odboru da se Prilog 14.-B Sporazumu izmijeni u skladu s tim.

                     (8)

                     Prilog 14.-B Sporazumu trebalo bi stoga na odgovarajući način izmijeniti i te bi izmjene trebalo odobriti u ime Unije,

               ODLUČILA JE:

            Članak 1.
            Izmjene Priloga 14.-B Sporazumu navedene u nacrtu Odluke Zajedničkog odbora odobravaju se u ime Europske unije.
            Tekst Sporazuma o izmjenama u obliku nacrta odluke Zajedničkog odbora priložen je ovoj Odluci.

            Članak 2.
            Predstavnik Europske unije u Zajedničkom odboru ovlašten je odobriti donošenje Odluke Zajedničkog odbora u ime Europske unije.

            Članak 3.
            Ova Odluka objavljuje se u Službenom listu Europske unije.
            Sporazum o izmjenama u Prilogu, u obliku Odluke Zajedničkog odbora, objavljuje se u Službenom listu Europske unije nakon donošenja u Zajedničkom odboru.

            Sastavljeno u Bruxellesu 20. siječnja 2022.

                  Za Komisiju

                  Predsjednica

               Ursula VON DER LEYEN

            (1)  SL L 330, 27.12.2018., str. 1.

            (2)  SL L 35, 1.2.2021., str. 31.

            PRILOG

                  ODLUKA br. …/2022 ZAJEDNIČKOG ODBORA U OKVIRU SPORAZUMA
                  O GOSPODARSKOM PARTNERSTVU IZMEĐU EUROPSKE UNIJE I JAPANA
                  od [datum]
                  o izmjenama Priloga 14.-B o oznakama zemljopisnog podrijetla
                  ZAJEDNIČKI ODBOR,
                  uzimajući u obzir Sporazum o gospodarskom partnerstvu između Europske unije i Japana (dalje u tekstu „Sporazum”), a posebno njegove članke 14.30. i 22.2.,
                  budući da:

                              (1)

                              Sporazum je stupio na snagu 1. veljače 2019.

                              (2)

                              U okviru Odbora o intelektualnom vlasništvu Europska unija i Japan (dalje u tekstu „stranke”) potvrdili su da će svake godine od 2020. do 2022. Zajednički odbor razmotriti zaštitu do 28 naziva iz Europske unije odnosno Japana kao oznaka zemljopisnog podrijetla i dodati ih u Prilog 14.-B Sporazumu pod uvjetom da su ti nazivi zaštićeni kao oznake zemljopisnog podrijetla na domaćem tržištu (1). Od 2023. stranke će raditi na stalnom dodavanju dodatnih oznaka zemljopisnog podrijetla u Prilog 14.-B s obzirom na interese svake strane uz blisku koordinaciju između stranaka. U skladu s člankom 14.30 Sporazuma 1. veljače 2021. u Prilog 14.-B Sporazumu dodano je 28 oznaka zemljopisnog podrijetla iz Europske unije i 28 oznaka zemljopisnog podrijetla iz Japana (2).

                              (3)

                              Na zahtjev stranaka i temeljem članka 14.30. stavka 1. Europska unija dovršila je postupak u vezi s prigovorom i ispitivanje 28 dodatnih oznaka zemljopisnog podrijetla iz Japana, a Japan je dovršio postupak u vezi s prigovorom i ispitivanje 28 dodatnih oznaka zemljopisnog podrijetla iz Europske Unije.

                              (4)

                              U skladu s člankom 14.53. stavkom 3. Sporazuma Odbor za intelektualno vlasništvo preporučio je 13. prosinca 2021. Zajedničkom odboru da se Prilog 14.-B Sporazumu izmijeni u skladu s tim.

                              (5)

                              Stranke su dovršile interne postupke nužne za donošenje te odluke Zajedničkog odbora u skladu sa Sporazumom te će nastojati ubrzo razmijeniti diplomatske note kojima se potvrđuju izmjene Sporazuma kako bi one stupile na snagu najviše deset radnih dana nakon donošenja te odluke.

                              (6)

                              Stoga je potrebno izmijeniti Prilog 14.-B Sporazumu u skladu s člankom 23.2. stavkom 3. i podstavkom 4. točkom (g) Sporazuma.

                              (7)

                              Nakon povlačenja Ujedinjene Kraljevine Velike Britanije i Sjeverne Irske iz Europske unije 1. siječnja 2021. te u skladu s člankom 14.30 stavkom 3. Sporazuma, popise oznaka zemljopisnog podrijetla iz Ujedinjene Kraljevine trebalo bi ukloniti s popisa oznaka zemljopisnog podrijetla iz Europske unije u Prilogu 14.-B Sporazumu.

                        DONIO JE OVU ODLUKU:

                     Članak 1.

                                 a)

                                 U Prilogu 14.-B dijelu 1. odjeljku A Sporazuma oznake zemljopisnog podrijetla iz Ujedinjene Kraljevine uklanjaju se, a oznake zemljopisnog podrijetla navedene u Prilogu 1. ovoj Odluci dodaju se na odgovarajući popis oznaka zemljopisnog podrijetla iz odgovarajuće države članice Europske unije.

                                 b)

                                 U Prilogu 14.-B dijelu 1. odjeljku B Sporazuma oznake zemljopisnog podrijetla navedene u Prilogu 2. ovoj Odluci dodaju se na popis oznaka zemljopisnog podrijetla iz Japana.

                                 c)

                                 U Prilogu 14.-B dijelu 2. odjeljku A Sporazuma oznake zemljopisnog podrijetla iz Ujedinjene Kraljevine uklanjaju se, a oznake zemljopisnog podrijetla navedene u Prilogu 3. ovoj Odluci dodaju se na odgovarajući popis oznaka zemljopisnog podrijetla iz odgovarajuće države članice Europske unije.

                                 d)

                                 U Prilogu 14.-B dijelu 2. odjeljku B Sporazuma oznake zemljopisnog podrijetla navedene u Prilogu 4. ovoj Odluci dodaju se na popis oznaka zemljopisnog podrijetla iz Japana.

                     Članak 2.

                                 a)

                                 U četvrtoj godini provedbe Sporazuma Zajednički odbor odlučit će o dodavanju u Prilog 14.-B Sporazumu do 27 naziva iz Europske unije odnosno Japana kao zaštićenih oznaka zemljopisnog podrijetla u skladu sa Sporazumom, pod uvjetom da su ti nazivi zaštićeni kao oznake zemljopisnog podrijetla na državnom području stranke Sporazuma u skladu s njezinim zakonima i propisima.

                                 b)

                                 Od pete godine provedbe Sporazuma stranke će raditi na stalnom dodavanju novih oznaka zemljopisnog podrijetla u interesu svake stranke.

                     Članak 3.
                     Ova se Odluka sastavlja u dva primjerka. Članak 1. i prilozi ovoj Odluci sastavljaju se u dva primjerka na izvornim jezicima Sporazuma predviđenima u članku 23.8. stavku 1. Sporazuma, pri čemu su svi tekstovi jednako vjerodostojni.

                     Članak 4.
                     Stranke ovu Odluku provode kako je utvrđeno u članku 22.2. stavku 1. Sporazuma. Izmjene Sporazuma donesene na temelju ove Odluke potvrđuju se i stupaju na snagu nakon razmjene diplomatskih nota u skladu s člankom 23.2. stavkom 3. Sporazuma.

                     Sastavljeno u [MJESTO] ….

                           Za Zajednički odbor,

                           Supredsjednik [za Japan] Supredsjednik [za EU]

                  PRILOG 1.
                  FRANCUSKA

                              Naziv koji se zaštićuje

                              Transliteracija na japanski (samo za informativne svrhe)

                              Kategorija robe i kratak opis [u uglatim zagradama, samo za informativne svrhe]

                              Abondance (3)

                              アボンダンス

                              Sir

                              Huile d’olive de la vallée des Baux-de-Provence

                              ユイル・ドリーブ・ドゥ・ラ・ヴァレ・ デ・ボー・ドゥ・ プロヴァンス

                              Ulja i masti (maslac, margarin, ulje itd.) [maslinovo ulje]

                              Pont-l’Évêque

                              ポン・レヴェック

                              Sir

                              Sel de Guérande / Fleur de sel de Guérande

                              セル・ドゥ・ゲランド / フルール・ドゥ・セル・ドゥ・ゲランド

                              Sol

                        NJEMAČKA

                              Naziv koji se zaštićuje

                              Transliteracija na japanski (samo za informativne svrhe)

                              Kategorija robe i kratak opis [u uglatim zagradama, samo za informativne svrhe]

                              Dresdner Christstollen / Dresdner Stollen / Dresdner Weihnachtsstollen

                              ドレスナー・クリストシュトレン / ドレスナー・シュトレン / ドレスナー・ヴァイナハツシュトレン

                              Kruh, fino pecivo, kolači, slastice, keksi i drugi pekarski proizvodi [kolači]

                              Spalt Spalter

                              シュパルト・ シュパルター

                              Ostali proizvodi iz Priloga I. UFEU-u (začini itd.) [hmelj]

                        GRČKA

                              Naziv koji se zaštićuje

                              Transliteracija na japanski (samo za informativne svrhe)

                              Kategorija robe i kratak opis [u uglatim zagradama, samo za informativne svrhe]

                              Χανιά Κρήτης
                              (transliteracija na latinicu: Chania Kritis)

                              ハニア・クリティス

                              Ulja i masti (maslac, margarin, ulje itd.) [maslinovo ulje]

                        ITALIJA

                              Naziv koji se zaštićuje

                              Transliteracija na japanski (samo za informativne svrhe)

                              Kategorija robe i kratak opis [u uglatim zagradama, samo za informativne svrhe]

                              Monti Iblei

                              モンティ・イブレイ

                              Ulja i masti (maslac, margarin, ulje itd.) [maslinovo ulje]

                              Pecorino Sardo (4)

                              ペコリーノ・サルド

                              Sir

                              Prosciutto di Modena

                              プロシュット・ディ・モデナ

                              Mesni proizvodi (kuhani, soljeni, dimljeni itd.) [svinjski but]

                              Salamini italiani alla cacciatora

                              サラミーニ・イタリアーニ・アッラ・カッチャトーラ

                              Mesni proizvodi (kuhani, soljeni, dimljeni itd.) [svinjska salama]

                              Speck Alto Adige / Südtiroler Markenspeck / Südtiroler Speck

                              スペック・アルト・アディジェ / スッドティローラー・マルケンスペック / スッドティローラー・スペック

                              Mesni proizvodi (kuhani, soljeni, dimljeni itd.) [svinjski but]

                        ŠPANJOLSKA

                              Naziv koji se zaštićuje

                              Transliteracija na japanski (samo za informativne svrhe)

                              Kategorija robe i kratak opis [u uglatim zagradama, samo za informativne svrhe]

                              Aceite de Mallorca / Aceite mallorquín / Oli de Mallorca / Oli mallorquí

                              アセイテ・デ・マヨルカ / アセイテ・マヨルキン / オリ・デ・マヨルカ / オリ・マヨルキ

                              Ulja i masti (maslac, margarin, ulje itd.) [maslinovo ulje]

                              Jamón de Trevélez

                              ハモン・デ・トレベレス

                              Mesni proizvodi (kuhani, soljeni, dimljeni itd.) [svinjski but]

                              Los Pedroches

                              ロス・ペドロチェス

                              Mesni proizvodi (kuhani, soljeni, dimljeni itd.) [svinjski but]

                              Montes de Toledo

                              モンテス・デ・トレド

                              Ulja i masti (maslac, margarin, ulje itd.) [maslinovo ulje]

                              Pimentón de la Vera

                              ピメントン・デ・ラ・ベラ

                              Ostali proizvodi iz Priloga I. UFEU-u (začini itd.) [paprika]

                  PRILOG 2.

                              Naziv koji se zaštićuje

                              Transliteracija na latinicu (samo za informativne svrhe)

                              Kategorija robe i kratak opis [u uglatim zagradama, samo za informativne svrhe]

                              江戸崎かぼちゃ / 江戸崎カボチャ / 江戸崎南瓜

                              Edosaki Kabocha

                              Poljoprivredni proizvod [tikva]

                              吉川ナス / Yoshikawa Nasu / Yoshikawa Eggplant

                              Yoshikawa Nasu

                              Poljoprivredni proizvod [patlidžan]

                              新里ねぎ / NISSATO GREEN ONION

                              Nissato Negi

                              Poljoprivredni proizvod [mladi luk]

                              ひばり野オクラ

                              Hibarino Okra

                              Poljoprivredni proizvod [bamija]

                              今金男しゃく / Imakane Danshaku

                              Imakane Danshaku

                              Poljoprivredni proizvod [krumpir]

                              田浦銀太刀 / Tanoura Gindachi

                              Tanoura Gindachi

                              Morski proizvod [zmijičnjak repaš]

                              大野あさり / Ono Asari

                              Ono Asari

                              Morski proizvod [školjkaš]

                              大鰐温泉もやし / Owanionsen Moyashi

                              Owanionsen Moyashi

                              Poljoprivredni proizvod [klice graha]

                              檜山海参 / Hiyama Haishen

                              Hiyama Haishen

                              Prerađeni morski proizvod [sušeni morski krastavac]

                              大竹いちじく / Otake Ichijiku

                              Otake Ichijiku

                              Poljoprivredni proizvod [smokva]

                              八代特産晩白柚 / Yatsushiro Tokusan Banpeiyu

                              Yatsushiro Tokusan Banpeiyu

                              Poljoprivredni proizvod [pomelo]

                              八代生姜 / Yatsushiro Shoga / Yatsushiro Ginger

                              Yatsushiro Shoga

                              Poljoprivredni proizvod [đumbir]

                              物部ゆず / Monobe Yuzu

                              Monobe Yuzu

                              Poljoprivredni proizvod [yuzu (agrum)]

                              福山のくわい / Fukuyama no Kuwai

                              Fukuyama no Kuwai

                              Poljoprivredni proizvod [strelica (biljka)]

                              富山干柿 / Toyama Hoshigaki

                              Toyama Hoshigaki

                              Prerađeni poljoprivredni proizvod [sušene japanske kaki jabuke]

                              山形ラ・フランス / Yamagata La France

                              Yamagata La France

                              Poljoprivredni proizvod [kruška]

                              徳地やまのいも / Tokuji Yamanoimo

                              Tokuji Yamanoimo

                              Poljoprivredni proizvod [japanski jam]

                              網走湖産しじみ貝 / Abashirikosan Shijimigai

                              Abashirikosan Shijimigai

                              Morski proizvod [slatkovodni školjkaš]

                              えらぶゆり / ERABU LILY / Erabu Yuri

                              Erabu Yuri

                              Ukrasno bilje [ljiljan]

                              西浦みかん寿太郎 / Nishiura Mikan Jutaro

                              Nishiura Mikan Jutaro

                              Poljoprivredni proizvod [mandarina (agrum)]

                              河北せり / Kahoku Dropwort / Kahoku Seri

                              Kahoku Seri

                              Poljoprivredni proizvod [japanski peršin]

                              清水森ナンバ / Shimizumori Red Pepper / Shimizumori Green Pepper / Shimizumori Namba

                              Shimizumori Namba

                              Poljoprivredni proizvod [paprika]
                              Začini [paprika]

                              甲子柿 / KASSHI GAKI / KASSHI KAKI / KASSHI PERSIMMON

                              Kasshi Gaki / Kasshi Kaki

                              Poljoprivredni proizvod [japanske kaki jabuke]

                  PRILOG 3.
                  FRANCUSKA

                              Naziv koji se zaštićuje

                              Transliteracija na japanski (samo za informativne svrhe)

                              Kategorija robe i kratak opis [u uglatim zagradama, samo za informativne svrhe]

                              Bordeaux supérieur

                              ボルドー・シュペリウール

                              Vino

                              Côtes de Bordeaux

                              コート・ド・ボルドー

                              Vino

                              Crémant d’Alsace

                              クレマン・ダルザス

                              Vino

                              Saint-Emilion Grand Cru

                              サンテミリオン・グラン・クリュ

                              Vino

                              Saint-Estèphe

                              サン・テステフ

                              Vino

                        NJEMAČKA

                              Naziv koji se zaštićuje

                              Transliteracija na japanski (samo za informativne svrhe)

                              Kategorija robe i kratak opis [u uglatim zagradama, samo za informativne svrhe]

                              Landwein Rhein

                              ラントワイン・ライン

                              Vino

                        ŠPANJOLSKA

                              Naziv koji se zaštićuje

                              Transliteracija na japanski (samo za informativne svrhe)

                              Kategorija robe i kratak opis [u uglatim zagradama, samo za informativne svrhe]

                              Almansa

                              アルマンサ

                              Vino

                              Calatayud

                              カラタユド

                              Vino

                              Campo de Borja

                              カンポ・デ・ボルハ

                              Vino

                              Castilla

                              カスティーリャ

                              Vino

                              Yecla

                              イエクラ

                              Vino

                  PRILOG 4.

                              Naziv koji se zaštićuje

                              Transliteracija na latinicu (samo za informativne svrhe)

                              Kategorija robe i kratak opis [u uglatim zagradama, samo za informativne svrhe]

                              三重

                              Mie

                              Seishu (sake)

                              和歌山梅酒

                              Wakayama Umeshu

                              Ostala alkoholna pića

                              利根沼田

                              Tone Numata

                              Seishu (sake)

                              萩

                              Hagi

                              Seishu (sake)

                              山梨

                              Yamanashi

                              Seishu (sake)

               (1)  Podrazumijeva se da će Zajednički odbor svake godine razmotriti 27 ili 28 naziva iz Europske unije bez obzira na broj naziva iz Japana.

               (2)  https://eur-lex.europa.eu/legal-content/HR/TXT/?qid=1635340796840&uri=CELEX%3A22021D0109
            https://www.mofa.go.jp/mofaj/files/100141732.pdf

               (3)  Na ovu oznaku zemljopisnog podrijetla primjenjuje se članak 14.25. stavak 5.

               (4)  U oznaci zemljopisnog podrijetla s više elemenata „Pecorino Sardo” ne traži se zaštita elementa „pecorino”.


title: Odluka Vijeća (ZVSP) 2022/596 od 11. travnja 2022. o izmjeni Odluke 2011/235/ZVSP o mjerama ograničavanja protiv određenih osoba i subjekata s obzirom na stanje u Iranu

text:
                  12.4.2022

                  HR

                  Službeni list Europske unije

                  L 114/68

         ODLUKA VIJEĆA (ZVSP) 2022/596
         od 11. travnja 2022.
         o izmjeni Odluke 2011/235/ZVSP o mjerama ograničavanja protiv određenih osoba i subjekata s obzirom na stanje u Iranu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 12. travnja 2011. donijelo Odluku 2011/235/ZVSP (1).

                     (2)

                     Na temelju preispitivanja Odluke 2011/235/ZVSP Vijeće smatra da bi mjere ograničavanja iz te odluke trebalo produljiti do 13. travnja 2023.

                     (3)

                     Tri su osobe uvrštene na popis u Prilogu Odluci 2011/235/ZVSP preminule te bi unose u vezi s tim osobama trebalo ukloniti iz Priloga. Vijeće je zaključilo i da bi unose u vezi s 25 osoba iz Priloga Odluci 2011/235/ZVSP trebalo ažurirati.

                     (4)

                     Odluku 2011/235/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2011/235/ZVSP mijenja se kako slijedi:

                        1.

                        u članku 6. stavak 2. zamjenjuje se sljedećim:

                           „2.   Ova se Odluka primjenjuje do 13. travnja 2023. Stalno se preispituje. Produljuje se ili prema potrebi mijenja ako Vijeće smatra da njezini ciljevi nisu ispunjeni.”;

                        2.

                        Prilog se mijenja kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Luxembourgu 11. travnja 2022.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 2011/235/ZVSP od 12. travnja 2011. o mjerama ograničavanja protiv određenih osoba i subjekata s obzirom na stanje u Iranu (SL L 100, 14.4.2011., str. 51.).

            PRILOG
            Prilog Odluci 2011/235/ZVSP („Popis osoba i subjekata iz članka 1. i članka 2.”) mijenja se kako slijedi:

                        1.

                        unosi 27. (ZARGAR Ahmad), 38. (FIRUZABADI Maj-Gen Dr Seyyed Hasan) i 41. (HEJAZI Mohammad) na popisu pod naslovom „Osobe” brišu se;

                        2.

                        unosi za sljedećih 25 osoba zamjenjuju se sljedećim:

               Osobe

                           Ime

                           Identifikacijski podaci

                           Razlozi

                           Datum uvrštenja na popis

                           „1.

                           AHMADI- MOQADDAM Esmail

                           Mjesto rođenja: Teheran (Iran)
                           Datum rođenja: 1961.
                           Spol: muški

                           Direktor sveučilišta i Visokog instituta za istraživanje u području obrane od 20. rujna 2021. Bivši viši savjetnik za sigurnosna pitanja načelnika Glavnog stožera oružanih snaga. Ravnatelj iranske Nacionalne policije od 2005. do početka 2015. Također ravnatelj iranske Kiberpolicije (uvrštena na EU-ov popis) od siječnja 2011. do početka 2015. Snage pod njegovim zapovjedništvom provodile su brutalne napade na mirne prosvjednike te su provele nasilan noćni napad na studentske domove Sveučilišta u Teheranu 15. lipnja 2009. Bivši zapovjednik iranskog stožera za podršku jemenskom narodu.

                           12.4.2011.

                           20.

                           MOGHISSEH Mohammad (također poznat kao NASSERIAN)

                           Spol: muški

                           Sudac Vrhovnog suda od studenoga 2020. Bivši voditelj 28. podružnice Revolucionarnog suda u Teheranu. Također se smatra odgovornim za osuđivanje pripadnika bahaističke zajednice. Bio je nadležan za postizborne predmete. Izricao je dugotrajne zatvorske kazne u okviru nepoštenih suđenja društvenim i političkim aktivistima i novinarima te više smrtnih kazni prosvjednicima i društvenim i političkim aktivistima.

                           12.4.2011.

                           21.

                           MOHSENI-EJEI Gholam-Hossein

                           Mjesto rođenja: Ejiyeh (Iran)
                           Datum rođenja: oko 1956.
                           Spol: muški

                           Predsjednik Vrhovnog suda od srpnja 2021. Član Vijeća za primjerenost. Iranski glavni javni tužitelj od rujna 2009. do 2014. Bivši zamjenik predsjednika pravosudnih tijela (od 2014. do srpnja 2021.) i glasnogovornik pravosudnih tijela (2010. – 2019.). Ministar za obavještajnu djelatnost od 2005. do 2009. Dok je bio ministar za obavještajnu djelatnost tijekom izbora 2009. obavještajci pod njegovim zapovjedništvom bili su odgovorni za zatvaranje i mučenje te iznuđivanje lažnih svjedočanstava pod pritiskom od stotina aktivista, novinara, disidenata i reformističkih političara. Osim toga, političke su ličnosti prisilili na lažna svjedočanstva pod neizdrživim ispitivanjem, koje je uključivalo mučenje, zlostavljanje, ucjene i prijetnje članovima obitelji.

                           12.4.2011.

                           22.

                           MORTAZAVI Said (također poznat kao MORTAZAVI Saeed)

                           Mjesto rođenja: Meybod, Yazd (Iran)
                           Datum rođenja: 1967.
                           Spol: muški

                           Na čelu sustava socijalne skrbi od 2011. do 2013. Glavni javni tužitelj u Teheranu do kolovoza 2009. Kao glavni javni tužitelj u Teheranu izdao je opći nalog koji je upotrijebljen za zatvaranje stotina aktivista, novinara i studenata. U siječnju 2010. parlamentarnom istragom utvrđena je njegova izravna odgovornost za zadržavanje trojice pritvorenika koji su potom umrli u pritvoru. Razriješen je dužnosti u kolovozu 2010. nakon istrage koju su provela iranska pravosudna tijela o njegovoj ulozi u smrti trojice muškaraca koji su na njegov nalog pritvoreni nakon izbora.
                           Iranske su vlasti u studenome 2014. službeno priznale njegovu ulogu u smrti pritvorenikâ. Iranski sud 19. kolovoza 2015. oslobodio ga je optužaba povezanih s mučenjem i smrću trojice mladića u centru za pritvor Kahrizak 2009. Osuđen na zatvorsku kaznu 2017. i pušten na slobodu u rujnu 2019. U kolovozu 2021. iranski Vrhovni sud donio je presudu kojom u potpunosti podupire Saida Mortazavija, čime je poništena njegova prethodna dvogodišnja zatvorska kazna.

                           12.4.2011.

                           25.

                           SALAVATI Abdolghassem

                           Spol: muški

                           Sudac 4. podružnice Posebnog suda za financijska kaznena djela od 2019. Bivši voditelj 15. podružnice Revolucionarnog suda u Teheranu. Istražni sudac na sudu u Teheranu. Nadležan za postizborne predmete, kao sudac predsjedao je montiranim sudskim procesima u ljeto 2009. te je na smrt osudio dvojicu monarhista kojima se sudilo u montiranim procesima. Donio je osuđujuće presude protiv više od stotinu političkih zatvorenika, aktivista za ljudska prava i prosvjednika na dugotrajne zatvorske kazne.
                           Iz izvješćâ iz 2018. vidljivo je da je nastavio izricati slične osuđujuće presude bez odgovarajućeg poštovanja postupaka kojima se osigurava pravično suđenje.

                           12.4.2011.

                           28.

                           YASAGHI Ali-Akbar

                           Spol: muški

                           Sudac Vrhovnog suda, voditelj 13. odjeljka. Zamjenik izvršnog direktora Zaklade Setad-e Dieh. Glavni sudac Revolucionarnog suda u Mashhadu (2001. – 2011.). Suđenja u njegovoj nadležnosti provodila su se po hitnom postupku i iza zatvorenih vrata, pri čemu se nisu poštovala temeljna prava optuženih. Budući da su odluke o izvršenju kazne donošene skupno (do 550 odluka između ljeta 2009. i ljeta 2011.), smrtne kazne izricane su bez odgovarajućeg poštovanja postupaka kojima se osigurava pravično suđenje.

                           12.4.2011.

                           30.

                           ESMAILI Gholam-Hossein (također poznat kao ESMAILI Gholam Hossein)

                           Spol: muški

                           Šef kabineta iranskog predsjednika Raisija od kolovoza 2021. Glasnogovornik pravosudnih tijela od travnja 2019. do srpnja 2021. Bivši voditelj pravosudnih tijela u Teheranu. Bivši predsjednik iranske Organizacije za zatvore. U tom je svojstvu sudjelovao u masovnom zatvaranju političkih prosvjednika i prikrivanju zlostavljanja počinjenih u okviru zatvorskog sustava.

                           12.4.2011.

                           33.

                           ABBASZADEH-MESHKINI Mahmoud

                           Spol: muški

                           Član parlamenta (od veljače 2020.) i glasnogovornik Parlamentarnog odbora za nacionalnu sigurnost i vanjsku politiku. Bivši savjetnik iranskog Visokog vijeća za ljudska prava (do 2019.). Bivši tajnik Visokog vijeća za ljudska prava. Bivši guverner pokrajine Ilam. Bivši politički direktor u Ministarstvu unutarnjih poslova. Kao voditelj Odbora iz članka 10. Zakona o aktivnostima političkih stranaka i skupina bio je zadužen za izdavanje odobrenja za prosvjede i druga javna događanja te registraciju političkih stranaka.
                           U 2010. suspendirao je aktivnosti dviju reformističkih političkih stranaka povezanih s Mousavijem – Islamske iranske fronte za sudjelovanje i Organizacije mudžahedina islamske revolucije. Od 2009. sustavno i neprestano zabranjuje sva nevladina okupljanja i time uskraćuje ustavno pravo na prosvjed, što dovodi do brojnih uhićenja mirnih prosvjednika, koja su protivna pravu na slobodu okupljanja.
                           Također je 2009. oporbi uskratio dozvolu za ceremoniju žalovanja za ubijenima u prosvjedima zbog predsjedničkih izbora.

                           10.10.2011.

                           35.

                           AKHARIAN Hassan

                           Spol: muški

                           Od 2015. načelnik odjela 5. i zadužen za samicu u zatvoru Rajaee Shahr koji je uvršten na EU-ov popis; bivši čuvar u odjelu 1. zatvora Rajaee Shahr u Karadju do srpnja 2010. Nekoliko bivših pritvorenika prijavilo je da je provodio mučenja te davao naredbe kojima je onemogućio da se zatvorenicima pruži liječnička pomoć. Prema zapisniku svjedočenja jednog pritvorenika u zatvoru Rajaee Shahr, svi su ga zatvorski nadzornici brutalno tukli, a Akharian je za to znao. Poznat je i najmanje jedan prijavljeni slučaj zlostavljanja i smrti pritvorenika, Mohsena Beikvanda, pod Akharianovim nadzorom. Beikvand je preminuo u rujnu 2010. Drugi pritvorenici vjerodostojno tvrde da je ubijen po nalogu Hassana Akhariana.

                           10.10.2011.

                           36.

                           AVAEE Seyyed Ali-Reza (također poznat kao AVAEE Seyyed Alireza, AVAIE Alireza)

                           Mjesto rođenja: Dezful (Iran)
                           Datum rođenja: 20.5.1956.
                           Spol: muški

                           Ministar pravosuđa do 25. kolovoza 2021. Bivši direktor ureda za posebne istrage. Zamjenik ministra unutarnjih poslova i voditelj javnog registra do srpnja 2016. Savjetnik Disciplinskog suda za suce u travnju 2014. Bivši predsjednik pravosudnih tijela u Teheranu. Kao predsjednik pravosudnih tijela u Teheranu bio je odgovoran za kršenja ljudskih prava, proizvoljna uhićenja, uskraćivanje pravâ zatvorenicima i velik broj pogubljenja.

                           10.10.2011.

                           46.

                           KAMALIAN Behrouz (također poznat kao Hackers Brain, Behrooz_Ice)

                           Mjesto rođenja: Teheran (Iran)
                           Datum rođenja: 1983.
                           Spol: muški

                           Voditelj kiberskupine „Ashiyaneh” povezane s iranskim režimom. Organizacija za digitalnu sigurnost „Ashiyaneh”, koju je osnovao Behrouz Kamalian, odgovorna je za intenzivne kibernapade na protivnike i reformiste u Iranu, kao i na strane institucije. Rad Kamalianove organizacije „Ashiyaneh” doprinio je zatiranju oporbe koje je provodio režim i u okviru kojeg su počinjena brojna teška kršenja ljudskih prava 2009. I Kamalian i kiberskupina „Ashiyaneh” nastavili su svoje aktivnosti barem do prosinca 2021.

                           10.10.2011.

                           47.

                           KHALILOLLAHI Moussa (također poznat kao KHALILOLLAHI Mousa, ELAHI Mousa Khalil)

                           Mjesto rođenja: Tabriz (Iran)
                           Datum rođenja: 1963.
                           Spol: muški

                           Predsjednik Vrhovnog suda u pokrajini Istočni Azerbajdžan. Bivši javni tužitelj u Tabrizu od 2010. do 2019. Sudjelovao je u predmetu Sakineha Mohammadi-Ashtianija te je sudjelovao u teškim kršenjima prava na zakonito postupanje.

                           10.10.2011.

                           53.

                           TALA Hossein (također poznat kao TALA Hosseyn)

                           Mjesto rođenja: Teheran (Iran)
                           Datum rođenja: 1969.
                           Spol: muški

                           Gradonačelnik Eslamshahra do 2020. Bivši zastupnik u iranskom parlamentu. Bivši glavni guverner („Farmandar”) pokrajine Teheran do rujna 2010.; bio je odgovoran za intervenciju policijskih snaga te stoga za suzbijanje prosvjeda. U prosincu 2010. primio je nagradu zbog svoje uloge u represiji poslije izbora.

                           10.10.2011.

                           55.

                           ZEBHI Hossein

                           Spol: muški

                           Prvi zamjenik savjetnika pravosudnih tijela i sudac Vrhovnog suda (voditelj podružnice 41. Vrhovnog suda, koja se posebno bavi kaznenim djelima u području sigurnosti i droge). Zamjenik iranskog glavnog javnog tužitelja (2007. – 2015.). U toj je ulozi bio odgovoran za sudske predmete pokrenute nakon postizbornih prosvjeda 2009., koji su se vodili bez poštovanja ljudskih prava. U toj je ulozi također odobravao pretjerane kazne za kaznena djela povezana s drogom.

                           10.10.2011.

                           56.

                           BAHRAMI Mohammad-Kazem

                           Spol: muški

                           Voditelj upravnog suda do travnja 2021. Kao voditelj pravosudne grane oružanih snaga sudjelovao je u represiji nad mirnim prosvjednicima 2009.

                           10.10.2011.

                           60.

                           HOSSEINI Dr Mohammad (također poznat kao HOSSEYNI Dr Seyyed Mohammad; Seyed, Sayyed i Sayyid)

                           Mjesto rođenja: Rafsanjan, Kerman (Iran)
                           Datum rođenja: 23.7.1961.
                           Spol: muški

                           Potpredsjednik za parlamentarne poslove pod predsjednikom Raisijem od kolovoza 2021. Bivši savjetnik predsjednika Mahmouda Ahmadinejada i glasnogovornik radikalne političke frakcije YEKTA. Ministar kulture i islamskog usmjeravanja (2009. – 2013.). Bivši član IRGC-a, sudjelovao je u represiji nad novinarima.

                           10.10.2011.

                           62.

                           ZARGHAMI Ezzatollah

                           Mjesto rođenja: Dezful (Iran)
                           Datum rođenja: 22. 7. 1959.
                           Spol: muški

                           Ministar kulture, obrta i turizma od 25. kolovoza 2021. Član Vrhovnog vijeća za kiberprostor te Vrhovnog vijeća kulturne revolucije od 2014. Bivši ravnatelj Radiotelevizije Islamske Republike Iran (IRIB) do studenoga 2014. Tijekom svog mandata na IRIB-u bio je odgovoran za sve programske odluke. IRIB je u kolovozu 2009. i prosincu 2011. prenosio iznuđena priznanja pritvorenika i niz montiranih sudskih procesa. To predstavlja jasnu povredu međunarodnih odredaba o poštenom suđenju i pravu na zakonito postupanje.

                           23.3.2012.

                           64.

                           KAZEMI Toraj

                           Spol: muški

                           Do lipnja 2020. voditelj Odjela kiberpolicije za šire područje Teherana, koju je EU uvrstio na popis. U tom je svojstvu najavio kampanju novačenja vladinih hakera kako bi se ostvario bolji nadzor nad informacijama na internetu i napale „opasne” stranice.

                           23.3.2012.

                           65.

                           LARIJANI Sadeq

                           Mjesto rođenja: Najaf (Irak)
                           Datum rođenja: 1960. ili kolovoz 1961.
                           Spol: muški

                           Voditelj Vijeća za primjerenost od 29. prosinca 2018. Bivši član Vijeća čuvara (do rujna 2021.). Bivši voditelj pravosudnih tijela (od 2009. do 2019.). Voditelj pravosudnih tijela treba dati suglasnost i odobriti svaku kaznu za qisas (odmazda), hodoud (zločin protiv Boga) i ta’zirat (zločin protiv države). To obuhvaća presude za koje se izriče smrtna kazna, bičevanje i amputacije. U tom je pogledu osobno odobrio brojne smrtne kazne u suprotnosti s međunarodnim normama, uključujući kamenovanja, vješanja, pogubljenja maloljetnika i javna pogubljenja kao što su slučajevi u kojima su zatvorenici obješeni s mostova pred tisućama ljudi. Stoga je doprinio velikom broju pogubljenja. Također je dopustio tjelesna kažnjavanja kao što su amputacije i kapanje kiseline u oči osuđenika. Od kada je Sadeq Larijani preuzeo dužnost znatno se povećao broj proizvoljnih uhićenja političkih zatvorenika, boraca za ljudska prava i pripadnika manjina. Sadeq Larijani također snosi odgovornost za sustavna kršenja prava na pravedno suđenje u okviru iranskog pravosuđa.

                           23.3.2012.

                           69.

                           MORTAZAVI Seyyed Solat

                           Mjesto rođenja: Farsan, pokrajina Tchar Mahal-o-Bakhtiari (jug), Iran
                           Datum rođenja: 1967.
                           Spol: muški

                           Od 5. rujna 2021. potpredsjednik za izvršne poslove Irana i voditelj Ureda predsjednika. Od 16. rujna 2019. do rujna 2021. voditelj podružnice za nekretnine Zaklade Mostazafan kojom je izravno upravljao vrhovni vođa Khamenei. Direktor teheranske podružnice Zaklade Astan Qods Razavi do studenoga 2019. Bivši gradonačelnik Mashhada, drugog po veličini grada u Iranu, u kojemu se redovito izvršavaju javna pogubljenja. Bivši zamjenik ministra unutarnjih poslova za politička pitanja, imenovan 2009. U tom je svojstvu bio odgovoran za represiju nad osobama koje su javno branile svoja legitimna prava, uključujući pravo na slobodu izražavanja. Poslije je imenovan predsjednikom Iranskog izbornog odbora za parlamentarne izbore 2012. i za predsjedničke izbore 2013.

                           23.3.2012.

                           74.

                           REZVANMA-NESH Ali

                           Spol: muški

                           Zamjenik javnog tužitelja u pokrajini Karaj, regiji Alborz u razdoblju 2010. – 2016. Odgovoran je za teška kršenja ljudskih prava, među ostalim umiješanost u pogubljenje jednog maloljetnika.

                           23.3.2012.

                           79.

                           RASHIDI AGHDAM Ali Ashraf

                           Spol: muški

                           Zamjenik direktora za zdravstvo, preodgoj i obrazovanje zatvorâ u Teheranu. Bivši upravitelj zatvora Evin (2012. – 2015.). Dok je obnašao tu dužnost uvjeti u zatvoru su se pogoršali, a u izvješćima se navodilo sve lošije postupanje prema zatvorenicima. U listopadu 2012. devet zatvorenica započelo je štrajk glađu prosvjedujući zbog kršenja njihovih prava i zbog nasilnog postupanja zatvorskih čuvara.

                           12.3.2013.

                           80.

                           KIASATI Morteza

                           Spol: muški

                           Sudac 54. podružnice Revolucionarnog suda u Teheranu i 4. podružnice Revolucionarnog suda u Ahwazu; izrekao je smrtne kazne četvorici arapskih političkih zatvorenika, Tahi Heidarianu, Abbasu Heidarianu, Abd al-Rahmanu Heidarianu (trojica braće) i Aliju Sharifiju. Oni su uhićeni, mučeni i obješeni bez zakonitog postupka. Ti predmeti i izostanak zakonitog postupanja navedeni su u izvješću posebnog izvjestitelja UN-a za ljudska prava u Iranu od 13. rujna 2012. te izvješću glavnog tajnika UN-a o Iranu od 22. kolovoza 2012.

                           12.3.2013.

                           83.

                           JAFARI Asadollah

                           Spol: muški

                           Obnaša dužnost javnog tužitelja u Isfahanu. Na toj je dužnosti naredio nasilnu reakciju protiv prosvjednika koji su u studenome 2021. izašli na ulice kako bi prosvjedovali protiv nestašice vode. Prema nekim izvješćima Jafari je najavio osnivanje posebnog ureda za istragu uhićenih prosvjednika.
                           Kao bivši javni tužitelj u pokrajini Mazandaran Jafari je preporučio izricanje smrtne kazne u predmetima u kojima je bio tužitelj, zbog čega su izvršena brojna pogubljenja, uključujući javna pogubljenja i pogubljenja u slučajevima u kojima je izricanje smrtne kazne bilo u suprotnosti s međunarodnim ljudskim pravima, među ostalim i jer je kazna bila nerazmjerna i pretjerana. Jafari je odgovoran i za nezakonita uhićenja i kršenja prava pritvorenika koji pripadaju bahaističkoj zajednici, od početnog uhićenja do njihova držanja u samici obavještajnog centra za pritvor.

                           12.3.2013.

                           95.

                           VASEGHI Leyla (također poznata kao VASEQI Layla, VASEGHI Leila, VASEGHI Layla)

                           Mjesto rođenja: Sari, pokrajina Mazandaran (Iran)
                           Datum rođenja: 1352. (prema iranskom hidžretskom kalendaru), 1972. ili 1973. (prema gregorijanskom kalendaru)
                           Spol: ženski
                           Funkcija: bivša guvernerka Shahr-e Qodsa i načelnica Vijeća za gradsku sigurnost

                           Kao guvernerka Shahr-e Qodsa i načelnica Vijeća za gradsku sigurnost od rujna 2019. do studenoga 2021. Leyla Vaseghi naredila je policiji i drugim oružanim snagama da upotrijebe smrtonosna sredstva tijekom prosvjeda u studenome 2019., što je dovelo do smrti i ranjavanja nenaoružanih prosvjednika i drugih civila. Kao guvernerka Shahr-e Qodsa i načelnica Vijeća za gradsku sigurnost Leyla Vaseghi snosi odgovornost za teška kršenja ljudskih prava u Iranu.

                           12.4.2021.”


title: Odluka Vijeća (ZVSP) 2022/597 od 11. travnja 2022. o promicanju Europske mreže neovisnih skupina za strateško promišljanje o neširenju oružja i razoružanju

text:
                  12.4.2022

                  HR

                  Službeni list Europske unije

                  L 114/75

         ODLUKA VIJEĆA (ZVSP) 2022/597
         od 11. travnja 2022.
         o promicanju Europske mreže neovisnih skupina za strateško promišljanje o neširenju oružja i razoružanju
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Europsko vijeće usvojilo je 12. prosinca 2003. Strategiju EU-a protiv širenja oružja za masovno uništenje („Strategija EU-a protiv širenja OMU-a”), čije poglavlje III. sadrži popis mjera koje treba poduzeti za suzbijanje takvog širenja, kako unutar Unije tako i u trećim zemljama.

                     (2)

                     Unija aktivno provodi Strategiju EU-a protiv širenja OMU-a i mjere navedene u njezinu poglavlju III., kao što je razvoj potrebnih struktura unutar Unije.

                     (3)

                     Vijeće je 8. prosinca 2008. usvojilo zaključke i dokument pod nazivom „Nove vrste djelovanja Europske unije za sprečavanje širenja oružja za masovno uništenje i sustava njegove isporuke” („Nove vrste djelovanja”) u kojemu je navedeno da širenje oružja za masovno uništenje („OMU”) i dalje predstavlja jedan od najvećih sigurnosnih izazova te da je politika neširenja ključni element zajedničke vanjske i sigurnosne politike (ZVSP).

                     (4)

                     U dokumentu „Nove vrste djelovanja” Vijeće poziva nadležne sastave i tijela Vijeća, Komisiju, druge institucije i države članice da poduzmu konkretna daljnja djelovanja u vezi s tim dokumentom.

                     (5)

                     Prema dokumentu „Nove vrste djelovanja”, Vijeće naglašava da bi djelovanje Unije u svrhu suzbijanja širenja moglo imati koristi od potpore nevladine mreže za neširenje, povezivanjem institucija za vanjsku politiku i istraživačkih centara specijaliziranih za strateška područja Unije nadovezujući se pritom na korisne mreže koje već postoje. Takva bi se mreža mogla proširiti na institucije u trećim zemljama.

                     (6)

                     Vijeće je 19. studenoga 2018. donijelo Strategiju EU-a protiv nezakonitog vatrenog oružja, malog i lakog oružja i pripadajućeg streljiva naslovljenu „Osiguravanje oružja, zaštita građana” („Strategija EU-a o SALW-u”). Strategijom EU-a o SALW-u zamijenila se Strategija EU-a za suzbijanje nezakonitog prikupljanja malog i lakog oružja (SALW) i pripadajućeg streljiva donesena 2005. Nezakoniti SALW i dalje doprinosi nestabilnosti i nasilju u Uniji te u njegovu neposrednom susjedstvu i ostatku svijeta. Nezakonito malo oružje potiče oružano nasilje i organizirani kriminal, kao i terorizam i sukobe na svjetskoj razini, te sprečava održivi razvoj i napore za upravljanje krizom. Uzrokuje nestabilnost cijelih regija kao i država i njihovih društava te pojačava učinak terorističkih napada. Vijeće je stoga predano sprečavanju i suzbijanju nezakonite trgovine SALW-om te pripadajućim streljivom, te promiče obveze preuzimanja odgovornosti u vezi sa zakonitom trgovinom njima. U Strategiji EU-a o SALW-u u obzir su uzeti promijenjeni sigurnosni kontekst, uključujući prijetnju terorizma unutar Unije te promjene u dizajnu i tehnologiji SALW-a koje utječu na sposobnost vlada za otklanjanje te prijetnje. Njome se ujedno uzimaju u obzir vodeća načela Globalne strategije EU-a iz 2016.

                     (7)

                     Vijeće je 26. srpnja 2010. donijelo Odluku 2010/430/ZVSP (1) kojom je uspostavljena Europska mreža neovisnih skupina za strateško promišljanje o neširenju oružja i osigurano da je za tehničku provedbu te odluke zadužen Konzorcij EU-a za neširenje oružja („Konzorcij”).

                     (8)

                     Izbor Konzorcija kao jedinog korisnika bespovratnih sredstava u ovom slučaju opravdan je namjerom Unije, uz potporu država članica, da nastavi uspješnu suradnju s Europskom mrežom neovisnih skupina za strateško promišljanje o neširenju oružja, kojom se doprinosi stvaranju zajedničke europske kulture u pogledu neširenja i razoružanja te pomaže Uniji u izradi i oblikovanju njezinih politika u tim područjima i jačanju vidljivosti Unije. Zbog same prirode Konzorcija, koji postoji zahvaljujući Uniji i u cijelosti je ovisan o potpori Unije, u ovom slučaju potrebno je stopostotno financiranje. Konzorcij ne posjeduje neovisne financijske resurse ni pravno ovlaštenje za prikupljanje drugih financijskih sredstava. Nadalje, Konzorcij je uspostavio mrežu kojom upravlja šest skupina za strateško promišljanje te koja okuplja više od 100 skupina za strateško promišljanje, istraživačkih centara i sveučilišnih odjela, predstavlja gotovo cjelokupno nevladino stručno znanje o neširenju oružja i razoružanju u Uniji, te uključuje subjekte u svim državama članicama.

                     (9)

                     Vijeće je 10. ožujka 2014. donijelo Odluku 2014/129/ZVSP (2) kojom je za tri godine produljeno kontinuirano promicanje i financijska potpora Unije aktivnostima Europske mreže neovisnih skupina za strateško promišljanje o neširenju oružja te je Konzorciju povjerena tehnička provedba te odluke.

                     (10)

                     Vijeće je 3. travnja 2017. donijelo Odluku (ZVSP) 2017/632 (3) kojom se osigurava produljenje važenja Odluke 2014/129/ZVSP kako bi se omogućio nastavak provedbe aktivnosti do 2. srpnja 2017.

                     (11)

                     Vijeće je 4. srpnja 2017. donijelo Odluku (ZVSP) 2017/1195 (4) kojom je razdoblje provedbe Odluke 2014/129/ZVSP produljeno od 3. srpnja do 31. prosinca 2017. kako bi se omogućila organizacija velike godišnje konferencije o neširenju oružja i razoružanju u 2017., kao i daljnje održavanje i ažuriranje internetske platforme Konzorcija.

                     (12)

                     Vijeće je 26. veljače 2018. donijelo Odluku (ZVSP) 2018/299 (5) kojom je za tri godine produljeno kontinuirano promicanje i financijska potpora Unije aktivnostima Europske mreže neovisnih skupina za strateško promišljanje o neširenju oružja te je Konzorciju povjerena tehnička provedba te odluke.

                     (13)

                     Vijeće je 16. travnja 2021. donijelo Odluku (ZVSP) 2021/648 (6) kojom je razdoblje provedbe Odluke (ZVSP) 2018/299 produljeno do 17. svibnja 2022. zbog izazova u provedbi koji proizlaze iz nastavka pandemije bolesti COVID-19,

               DONIJELO JE OVU ODLUKU:

            Članak 1.

               1.   Za potrebe doprinosa pojačanoj provedbi Strategije EU-a protiv širenja OMU-a i Strategije EU-a o SALW-u, koje se temelje na načelima učinkovitog multilateralizma, prevencije i suradnje s trećim zemljama, trajno promicanje aktivnosti Europske mreže neovisnih skupina za strateško promišljanje o neširenju oružja i razoružanju te potpora tim aktivnostima produljuju se radi podupiranja sljedećih ciljeva:

                           (a)

                           poticanja političkog i sigurnosnog dijaloga te dugoročne rasprave o mjerama za suzbijanje širenja OMU-a i sustava njegove isporuke u okviru civilnog društva te osobito među stručnjacima, istraživačima i znanstvenicima;

                           (b)

                           omogućivanja sudionicima u radu relevantnih pripremnih tijela Vijeća savjetovanje s mrežom o pitanjima u vezi s neširenjem oružja, razoružanjem i kontrolom izvoza oružja te omogućivanja predstavnicima država članica da sudjeluju na sastancima Konzorcija;

                           (c)

                           uspostave korisnog temelja za djelovanje neširenja oružja i razoružanja od strane Unije i međunarodne zajednice, posebno podnošenjem izvješća i/ili preporuka predstavnicima Visokog predstavnika Unije za vanjske poslove i sigurnosnu politiku („VP”);

                           (d)

                           doprinosa podizanju svijesti trećih zemalja o izazovima širenja oružja i razoružanja i o potrebi surađivanja s Unijom i u kontekstu multilateralnih foruma, osobito Ujedinjenih naroda, kako bi se spriječili, onemogućili, zaustavili i, ako je to moguće, uklonili programi širenja od globalne važnosti;

                           (e)

                           doprinosa razvoju stručnosti i institucionalnog kapaciteta u vezi s pitanjima neširenja oružja i razoružanja u skupinama za strateško promišljanje i vladama u Uniji i trećim zemljama, među ostalim jačanjem obrazovanja o neširenju oružja i razoružanju, podizanjem svijesti o tim pitanjima među mlađim generacijama te promicanjem sljedeće generacije istraživača i stručnjaka u tom području, osobito žena, te u prirodnim i tehničkim znanostima.

               2.   Projekti koje Unija treba poduprijeti obuhvaćaju sljedeće posebne aktivnosti:

                           (a)

                           osiguravanje sredstava za održavanje velikih godišnjih konferencija o neširenju oružja i razoružanju s trećim zemljama i civilnim društvom s ciljem rasprave i utvrđivanja daljnjih mjera za suzbijanje širenja OMU-a i sustava njegove isporuke te međusobno povezanih ciljeva razoružanja, kao i razgovora o izazovima u vezi s konvencionalnim oružjem, uključujući borbu protiv nezakonitog trgovanja i prekomjernog prikupljanja SALW-a i pripadajućeg streljiva. Konferencijama će se također na međunarodnoj razini promicati Strategija EU-a protiv širenja OMU-a i Strategija EU-a o SALW-u te uloga, u tom području, institucija Unije i skupina za strateško promišljanje u Uniji, s ciljem jačanja vidljivosti politika Unije u tom području i podnošenja izvješćâ i/ili preporuka predstavnicima VP-a;

                           (b)

                           osiguravanje sredstava za organizaciju godišnjih sastanaka savjetovanja na kojima će predstavnici institucija Unije, predstavnici država članica i stručnjaci razmjenjivati stajališta o glavnim pitanjima i bitnim događanjima u području razoružanja, neširenja oružja i kontrole izvoza oružja, s ciljem podnošenja izvješća i/ili preporuka predstavnicima VP-a;

                           (c)

                           osiguravanje sredstava za organizaciju ad hoc seminara za stručnjake i djelatnike u tom području o svim pitanjima u području neširenja oružja i razoružanja koja uključuju nekonvencionalno i konvencionalno oružje, s ciljem podnošenja izvješća i/ili preporuka predstavnicima VP-a;

                           (d)

                           osiguravanje sredstava za pripremu i objavu dokumenata o politikama koji obuhvaćaju teme u nadležnosti Konzorcija i u kojima se iznose političke mogućnosti i/ili mogućnosti operativne politike;

                           (e)

                           osiguravanje sredstava za kontinuirano podizanje svijesti, obrazovanje i razvoj stručnosti i institucionalnog kapaciteta u području neširenja oružja i razoružanja u skupinama za strateško promišljanje i vladama u Uniji i trećim zemljama putem:

                                       —

                                       održavanja i daljnje razrade programa e-učenja koji obuhvaća sve relevantne aspekte neširenja oružja i razoružanja;

                                       —

                                       uspostave programa stažiranja u području neširenja oružja i razoružanja za studente diplomskih studija ili mlade diplomate iz Unije i trećih zemalja;

                                       —

                                       nastavka aktivnosti u okviru inicijative Next Generation and Young Women i mentorskog programa,

                                       —

                                       organizacije godišnjih studijskih posjeta Bruxellesu za sudionike Stipendijskog programa UN-a za razoružanje s ciljem promicanja i podizanja vidljivosti politika Unije u području neširenja oružja, razoružanja i kontrole izvoza oružja;

                                       —

                                       organizacije tečaja osposobljavanja s ciljem podizanja svijesti o opasnostima od širenja, uključujući one koje nastaju na temelju napretka u znanosti i tehnologiji, među studentima prirodnih znanosti.

                           (f)

                           osiguravanje sredstava za daljnje održavanje, upravljanje i razvoj internetske platforme i povezanih računa na društvenim mrežama kako bi se olakšalo održavanje kontakata, osigurao jedinstveni forum za europsko istraživanje u području razoružanja i neširenja oružja, promicala Europska mreža neovisnih skupina za strateško promišljanje o neširenju oružja i razoružanju, uspostavio kontakt s globalnom zajednicom za neširenje oružja i razoružanje te promicala obrazovna ponuda Konzorcija i u odnosu na programe terenskog osposobljavanja i na e-učenje.

                     Detaljan opis projekata nalazi se u Prilogu.

            Članak 2.

               1.   Za provedbu ove Odluke odgovoran je VP.

               2.   Za tehničku provedbu aktivnosti iz članka 1. stavka 2. zadužen je Konzorcij, koji se sastoji od Fondacije za strateško istraživanje (FRS), Mirovnog istraživačkog instituta u Frankfurtu (HSFK/PRIF), Međunarodnog instituta za strateške studije Europa (IISS-Europe), Međunarodnog mirovnog istraživačkog instituta u Stockholmu (SIPRI), Instituta za vanjske poslove (IAI) u Rimu i Centra za razoružanje i neširenje oružja u Beču (VCDNP). Konzorcij tu zadaću obavlja pod odgovornošću VP-a. U tu svrhu VP sklapa potrebne aranžmane s Konzorcijem.

               3.   Države članice i Europska služba za vanjsko djelovanje u skladu s politikama Unije predlažu prioritetna pitanja i teme od posebnog interesa koje treba proučavati u istraživačkim programima Konzorcija i obrađivati u radnim dokumentima i na seminarima.

            Članak 3.

               1.   Financijski referentni iznos za provedbu projekata kojima se obuhvaćaju aktivnosti iz članka 1. stavka 2. jest 4 700 000 EUR.

               2.   Rashodima koji se financiraju iz iznosa određenog u stavku 1. upravlja se u skladu s postupcima i pravilima koji se primjenjuju na opći proračun Unije.

               3.   Komisija nadzire ispravnost upravljanja rashodima iz stavka 1. U tu svrhu ona sklapa sporazum o dodjeli bespovratnih sredstava s Konzorcijem. Sporazumom se utvrđuje da je Konzorcij dužan osigurati vidljivost doprinosa Unije koja odgovara njegovu opsegu.

               4.   Komisija nastoji sklopiti sporazum iz stavka 3. u najkraćem mogućem roku nakon stupanja na snagu ove Odluke. Ona obavješćuje Vijeće o svim poteškoćama u tom postupku i o datumu sklapanja sporazuma.

            Članak 4.

               1.   VP izvješćuje Vijeće o provedbi ove Odluke na temelju redovitih izvješća koje priprema Konzorcij. Ta su izvješća temelj za ocjenu koju provodi Vijeće.

               2.   Komisija podnosi izvješće o financijskim aspektima projekata iz članka 1. stavka 2.

            Članak 5.

               1.   Ova Odluka stupa na snagu na dan donošenja.

               2.   Ova Odluka prestaje važiti 36 mjeseci nakon datuma sklapanja sporazuma iz članka 3. stavka 3. Ako se, međutim, navedeni sporazum ne sklopi u roku od šest mjeseci, Odluka prestaje važiti šest mjeseci nakon stupanja na snagu.

            Sastavljeno u Luxembourgu 11. travnja 2022.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 2010/430/ZVSP od 26. srpnja 2010. o uspostavi Europske mreže neovisnih skupina za strateško promišljanje o neširenju oružja i razoružanju kao potpora provedbi Strategije EU-a za sprečavanje širenja oružja za masovno uništenje (SL L 202, 4.8.2010., str. 5.).

            (2)  Odluka Vijeća 2014/129/ZVSP od 10. ožujka 2014. o promicanju Europske mreže neovisnih skupina za strateško promišljanje o neširenju oružja kao potpora provedbi Strategije EU-a za sprečavanje širenja oružja za masovno uništenje (SL L 71, 12.3.2014., str. 3.).

            (3)  Odluka Vijeća (ZVSP) 2017/632 od 3. travnja 2017. o izmjeni Odluke 2014/129/ZVSP o promicanju Europske mreže neovisnih skupina za strateško promišljanje o neširenju oružja kao potpora provedbi Strategije EU-a za sprečavanje širenja oružja za masovno uništenje (SL L 90, 4.4.2017., str. 10.).

            (4)  Odluka Vijeća (ZVSP) 2017/1195 od 4. srpnja 2017. o izmjeni Odluke 2014/129/ZVSP o promicanju Europske mreže neovisnih skupina za strateško promišljanje o neširenju oružja kao potpora provedbi Strategije EU-a za sprečavanje širenja oružja za masovno uništenje (SL L 172, 5.7.2017., str. 14.).

            (5)  Odluka Vijeća (ZVSP) 2018/299 od 26. veljače 2018. o promicanju Europske mreže neovisnih skupina za strateško promišljanje o neširenju oružja i razoružanju kao potpora provedbi Strategije EU-a za sprečavanje širenja oružja za masovno uništenje (SL L 56, 28.2.2018., str. 46.).

            (6)  Odluka Vijeća (ZVSP) 2021/648 od 16. travnja 2021. o izmjeni Odluke (ZVSP) 2018/299 o promicanju Europske mreže neovisnih skupina za strateško promišljanje o neširenju oružja i razoružanju kao potpora provedbi Strategije EU-a za sprečavanje širenja oružja za masovno uništenje (SL L 133, 20.4.2021., str. 57.).

            PRILOG
            PROJEKTNI DOKUMENT

               Konzorcij EU-a za neširenje oružja i razoružanje (IV. faza – HR(2022) 34)

            17. siječnja 2022.
            Konzorcij EU-a za neširenje oružja i razoružanje (EUNPDC) osnovalo je Vijeće Europske unije s ciljem uspostave Europske mreže neovisnih skupina za strateško promišljanje radi poticanja političkog i sigurnosnog dijaloga te dugoročne rasprave o mjerama za sprečavanje širenja oružja za masovno uništenje (OMU) i sustava njegove isporuke. Takav dijalog obuhvaća i pitanja u vezi s konvencionalnim oružjem, uključujući malo i lako oružje (SALW). Projekt je pokrenut 2010. Odlukom Vijeća 2010/430/ZVSP, a EU mu je produžio potporu za još dvije faze, 2014. (Odlukom Vijeća EU-a 2014/129/ZVSP) i 2018. (Odlukom Vijeća EU-a (ZVSP) 2018/299). Provedba III. faze bit će dovršena u svibnju 2022.
            EUNPDC trenutačno čine Fondacija za strateško istraživanje (FRS), Institut za vanjske poslove (IAI), Međunarodni institut za strateške studije (IISS), Mirovni istraživački institut u Frankfurtu (HSFK/PRIF), Međunarodni mirovni istraživački institut u Stockholmu (SIPRI) i Centar za razoružanje i neširenje oružja u Beču (VCDNP). Mreža se tijekom godina proširila na 104 člana i uključuje skupine za strateško promišljanje, istraživačke centre i sveučilišne odjele u svim državama članicama EU-a i u šest drugih zemalja (Norveška, Srbija, Švicarska, Turska, Ukrajina, Ujedinjena Kraljevina).
            Uloga je Konzorcija koordinirati i promicati mrežu i staviti njezino stručno znanje na raspolaganje EU-u s ciljem doprinosa raspravi relevantnih tijela o politikama neširenja oružja, kontrole naoružanja i razoružanja te iznositi ideje, analize i preporuke. Konzorcij tu zadaću ispunjava nizom različitih aktivnosti, uključujući međunarodne konferencije i sastanke, obrazovne aktivnosti, publikacije i informiranje javnosti. Tijekom III. faze projekta opseg rada Konzorcija postupno se proširio kako bi se odgovorilo na potrebu za izgradnjom više kapaciteta, podizanjem svijesti i poboljšanjem mogućnosti u području razoružanja, neširenja oružja i kontrole naoružanja među sljedećom generacijom djelatnika u tom području i znanstvenika, kao i među stručnjacima u području prirodnih znanosti. Posebna pozornost posvećena je i potrebi uključivanja većeg broja žena u tom području.
            Stalni događaji i izazovi u području razoružanja, neširenja oružja i kontrole naoružanja čine okupljanje, istraživanje i aktivnosti informiranja Konzorcija i mreže posebno relevantnima za EU i njegove države članice. U IV. fazi EUNPDC-a, kako je predstavljena u ovom dokumentu, nastaloj na temelju rada obavljenog u prethodnim fazama projekta, navedene su njezine aktivnosti kojima se Konzorciju i mreži i dalje može omogućiti da doprinose radu EU-a u tom važnom području.
            1.   Opće upravljanje

            SIPRI će u okviru općeg upravljanja nastaviti s nadzorom i koordiniracijom aktivnosti Konzorcija i Europske mreže neovisnih skupina za strateško promišljanje o neširenju oružja i razoružanju („mreža”), među ostalim organizacijom sastanaka Upravljačkog odbora među predstavnicima Europske službe za vanjsko djelovanje (ESVD), Europske komisije i Konzorcija te ispunjavanjem obveza izvješćivanja. To uključuje i zadaću daljnjeg širenja raznolikosti mreže u pogledu znanstvenih disciplina, geografske zastupljenosti, roda i dobi. Opće upravljanje uključuje i vrijeme koje svi članovi Konzorcija posvećuju zadaćama općeg upravljanja (npr. prisustvovanje koordinacijskim sastancima, slanje informacija koordinatoru) i troškove povezane s vidljivošću.
            IV. faza (2022.–2025.) također će uključivati:

                        —

                        osnivanje programskog odbora EUNPDC-a sastavljenog od predstavnika članova Konzorcija, ESVD-a i Europske komisije radi pružanja informacija o sadržaju i organizaciji godišnje konferencije i drugih projekata (npr. savjetodavni sastanak, serija publikacija i ad hoc seminari);

                        —

                        šest usmenih (uz fizičku prisutnost ili u virtualnom obliku) izlaganja CONOP-u, COARM-u i drugim tijelima EU-a, prema potrebi, stručnjaka povezanih s članovima mreže ili Konzorcija i, na zahtjev, ESVD-a (prethodno održavanih putem projekta službe za korisnike).

                  2.   Opis projekata

            Sljedeći su ciljevi zajednički svim projektima:

                        —

                        osiguravanje raznolikosti u pogledu roda i geografske zastupljenosti u svim aktivnostima,

                        —

                        pružanje potpore sljedećoj generaciji stručnjaka za neširenje oružja i razoružanje.

                  2.1   Organizacija godišnje konferencije NPD-a (nositelj projekta: IAI)

               Svrha i opis projekta

            Na godišnjoj konferenciji uz sudjelovanje vladinih stručnjaka i neovisnih skupina za strateško promišljanje i drugih znanstvenih stručnjaka EU-a te pridruženih država i trećih zemalja, raspravit će se i utvrditi daljnje mjere za suzbijanje širenja OMU-a i sustava njegove isporuke te međusobno povezanih ciljeva razoružanja, kao i razgovarati o izazovima u vezi s konvencionalnim oružjem, među ostalim borbi protiv nezakonitog trgovanja SALW-om i prekomjernog prikupljanja SALW-a i pripadajućeg streljiva te s njima povezanim rizicima i mogućnostima tehnologija u nastajanju.
            U IV. fazi (2022.–2025.) ova aktivnost uključuje organizaciju jedne godišnje konferencije svake godine. Konzorcij namjerava održati konferenciju uz fizičku prisutnost, ali dio događanja ili cijelo događanje moći će se pratiti u direktnom prijenosu. Ako se i dalje budu primjenjivala ograničenja putovanja i sastanaka povezana s pandemijom bolesti COVID-19, Konzorcij je spreman prilagoditi format događanja, kao što je to već učinio tijekom III. faze. Osim toga:

                        —

                        sastanak mreže održat će se uz fizičku prisutnost, usporedno s godišnjom konferencijom. Tijekom godine održat će se dodatni virtualni sastanci mreže;

                        —

                        sastanak „sljedeće generacije” organizirat će se usporedno s godišnjom konferencijom, ali će biti povezan s drugim aktivnostima u kojima sudjeluju mladi stručnjaci (vidjeti odjeljak 2.6. ovog dokumenta);

                        —

                        stručnjaci kojima su dodijeljeni mentori u okviru programa mentorstva EUNPDC-a bit će pozvani da sudjeluju na konferenciji.

               Rezultati projekta

                        —

                        Održavanje glavne međunarodne konferencije o neširenju oružja i razoružanju pod europskim vodstvom, koja će ostati glavnim mjestom promicanja strateške rasprave o mjerama suzbijanja širenja OMU-a i sustava njegove isporuke te međusobno povezanih ciljeva razoružanja kako bi se suočilo s izazovima u vezi s konvencionalnim oružjem, uključujući borbu protiv prekomjernog prikupljanja SALW-a i pripadajućeg streljiva te nezakonitog trgovanja njima.

                        —

                        Povećanje vidljivosti i svijesti o politikama Unije u području neširenja OMU-a i SALW-a te u području kemijskog, biološkog, radiološkog ili nuklearnog (KBRN) djelovanja među vladinim dužnosnicima, znanstvenom zajednicom i civilnim društvom u trećim zemljama.

                        —

                        Promicanje uloge i kohezije mreže te uloge Unije u tom području.

                        —

                        Jačanje stručnog znanja o neširenju oružja i razoružanju u zemljama u kojima je ono nedovoljno, uključujući treće zemlje, s posebnim naglaskom na potpori sljedećoj generaciji.

                        —

                        Podnošenje preporuka usmjerenih na djelovanja kojima bi se ojačala provedba Strategije EU-a za sprečavanje širenja OMU i Strategije EU-a za SALW i koje bi predstavljale koristan temelj za djelovanje Unije i međunarodne zajednice u vezi s neširenjem oružja i konvencionalnim oružjem.

                        —

                        Podizanje svijesti i znanja o prijetnjama povezanima s OMU-om i sredstvima njegove isporuke u institucijama Unije, državama članicama, civilnom društvu i trećim zemljama, čime bi im se pomoglo da lakše predvide te prijetnje.

                  2.2   Organizacija godišnjeg savjetodavnog sastanka NPD-a (nositelj projekta: FRS)

               Svrha i opis projekta

            Savjetodavni sastanci, uz sudjelovanje predstavnika EU-a, država članica i skupina za strateško promišljanje, posvećeni su kratkoročnim i srednjoročnim izazovima za Uniju u području neširenja oružja i razoružanja, osobito OMU-u i sredstvima njegove isporuke, konvencionalnom oružju, uključujući SALW, te novim vrstama oružja i sustavima isporuke.
            U IV. fazi projekta ova aktivnost obuhvaća organizaciju jednog savjetodavnog sastanka godišnje, koji se sastoji od dva dijela od kojih svaki obuhvaća pitanja povezana s CONOP-om i COARM-om, te pripremu povezanih izvješća i/ili preporuka. Dnevni red ovih događanja pripremit će se u uskoj suradnji s ESVD-om i radnim skupinama Vijeća za ZVSP iz područja neširenja oružja i razoružanja (CONOP) i izvoza konvencionalnog oružja (COARM). Prema potrebi savjetovat će se s dodatnim tijelima (npr. ESVD-om Radnom skupinom za svemir). Konkretno:

                        —

                        godišnji savjetodavni sastanak trajat će najviše dva dana, s odvojenim sastancima za CONOP i COARM. Njime će se predvidjeti sudjelovanje, uz fizičku prisutnost, najviše pedeset pojedinaca iz europskih skupina za strateško promišljanje, država članica EU-a i institucija EU-a specijaliziranih za pitanja OMU-a, razoružanja i neširenja oružja te konvencionalnog oružja, uključujući SALW, kao i tehnologije u nastajanju, na oba ta sastanaka za CONOP i COARM;

                        —

                        savjetodavni sastanak održat će se uz fizičku prisutnost tijekom dva dana radi što opsežnije razmjene mišljenja među sudionicima.

               Rezultati projekta

                        —

                        Razmjena informacija o trenutačnim kretanjima u području širenja oružja između provoditelja politika i znanstvenih stručnjaka iz država članica, kao i specijaliziranog osoblja ESVD-a i institucija Unije, te analiza tih kretanja.

                        —

                        Rasprava o najboljim načinima i sredstvima provedbe politika Unije protiv širenja oružja.

                        —

                        Prosljeđivanje konstruktivnih povratnih informacija Uniji o njezinim strategijama protiv neširenja OMU-a i SALW-a, koje osiguravaju neovisne europske skupine za strateško promišljanje, kao i prijedlogâ za daljnje istraživanje, koje djelatnici u tom području upućuju istraživačima u vezi s temama najvažnijima za politike.

                        —

                        Utvrđivanje relevantnih pitanja u području neširenja oružja i razoružanja za izvješća usmjerena na politike.

                        —

                        Izrada izvješća usmjerenih na politike uz niz preporuka usmjerenih na djelovanje za predstavnike VP-a.

                  2.3   Organizacija devet ad hoc seminara NPD-a

               Svrha i opis projekta

               Ad hoc seminari trebali bi poslužiti savjetovanju među mrežom, Unijom i njezinim državama članicama na ad hoc osnovi, kako bi se razgovaralo o važnim događajima i mogućnostima politika EU-a te mreži, državama članicama i institucijama EU-a omogućilo da uspostave kontakt s ciljanim skupinama u Uniji i izvan nje.
            Projektom se predviđa organizacija do devet ad hoc stručnih seminara, uz pripremu povezanih pisanih izlaganja. Za IV. fazu:

                        —

                        organizirat će se tri seminara uz fizičku prisutnost i šest u virtualnom obliku;

                        —

                        u okviru organizacije seminara, od relevantnih stručnjaka povezanih s mrežom, Konzorcijem ili, prema potrebi, drugim institutima naručit će se ad hoc pisano izlaganje na temu seminara. Ta će se izlaganja prosljeđivati prije seminara, kao popratni dokument, ili nakon seminara, kako bi se pružio pregled ključnih događaja. Ad hoc izlaganja objavljivat će se na internetskim stranicama Konzorcija;

                        —

                        ESVD može zatražiti i samostalna izlaganja (prethodno dokumenti službe za korisnike) umjesto pisanog izlaganja na temu ad hoc seminara.

               Rezultati projekta

                        —

                        Razmjena informacija o trenutačnim kretanjima u području širenja oružja između provoditelja politika i znanstvenih stručnjaka iz država članica, kao i specijaliziranog osoblja ESVD-a i institucija Unije, te analiza tih kretanja.

                        —

                        Rasprava o najboljim načinima i sredstvima provedbe politika Unije protiv širenja oružja.

                        —

                        Prosljeđivanje konstruktivnih povratnih informacija Uniji o njezinim strategijama protiv neširenja OMU-a i SALW-a, koje osiguravaju neovisne europske skupine za strateško promišljanje Unije, kao i prijedlogâ za daljnje istraživanje, koje djelatnici u tom području upućuju skupinama za strateško promišljanje u vezi s temama najvažnijima za politike.

                        —

                        Utvrđivanje relevantnih pitanja u području neširenja oružja i razoružanja za izvješća usmjerena na politike.

                        —

                        Izrada izvješća usmjerenih na politike uz niz preporuka usmjerenih na djelovanje za predstavnike VP-a. Ta izvješća dostavljaju se relevantnim institucijama Unije i država članica.

                  2.4   Objava petnaest dokumenata EU-a o politikama o neširenju oružja i razoružanju (nositelj projekta: SIPRI)

               Svrha i opis projekta

            Projektom se omogućuje priprema i objava najviše petnaest dokumenata o politikama. Dokumente o politikama naručit će Konzorcij, a pripremat će ih prvenstveno Konzorcij ili mreža, kako bi se osigurala uravnotežena i raznolika zastupljenost stajališta u pogledu roda te tematskog i regionalnog stručnog znanja. Ako je to moguće, u seriji dokumenata o politikama pozvat će se na doprinose stručnjaka „sljedeće generacije” kako bi se doprinijelo njihovu profesionalnom razvoju. Ti dokumenti obuhvaćaju teme u nadležnosti Konzorcija. U svakome dokumentu predlažu se preporuke / opcije politika. Svi dokumenti o politikama objavljivat će se na internetskim stranicama Konzorcija.

               Rezultati projekta

                        —

                        Pojačan politički i sigurnosni dijalog o mjerama za sprečavanje širenja OMU-a i načina njegove isporuke, kontrolu naoružanja i razoružanje koji u prvom redu vode stručnjaci, istraživači i znanstvenici

                        —

                        povećana svijest, znanje i razumijevanje unutar civilnog društva, europske mreže neovisnih skupina za strateško promišljanje o neširenju oružja te vlada u odnosu na pitanja u vezi s politikama Unije u području neširenja oružja, kontrole naoružanja i razoružanja

                        —

                        političke i/ili operativne opcije politika predložene VP-u, institucijama Unije i državama članicama

                        —

                        razvoj djelovanja u području neširenja oružja, kontrole naoružanja i razoružanja na razini Unije oslanjanjem na ideje, informacije i analize.

                  2.5   Promicanje i jačanje obrazovanja u području NPD-a

            Projekt se sastoji od sljedećih aktivnosti:
            2.5.1   Ažuriranje infrastrukture i tečajeva za e-učenje EUNPD-a (nositelj projekta: PRIF)

               Svrha i opis projekta

            Ta će aktivnost biti usmjerena na globalno širenje i upotrebu alata za e-učenje izrađenog u II. i III. fazi. Tečaj se trenutačno sastoji od 20 modula o svim relevantnim pitanjima u vezi s neširenjem oružja i razoružanjem. U IV. fazi redovito će se ažurirati svih 20 modula kako bi se učenici upoznali s najnovijim činjenicama i brojkama. Zbog znatnih promjena u području neširenja oružja i razoružanja posljednjih godina, ova je faza usmjerena na opsežno ažuriranje sadržaja petnaest izvornih modula za učenje razvijenih u razdoblju od 2014. do 2017., prilagođenost korisnicima i korisničko sučelje te grafički dizajn i videodizajn. Tim će se promjenama olakšati ažuriranje nastavnih jedinica.
            Posebna će se pozornost ponovno posvetiti pristupačnosti, tj. nadogradnji za korisnike s poteškoćama s vidom ili sluhom. Unaprijedit će se razumljivost cijelog programa na temelju jezičnog pregleda koje će obaviti specijalizirani izvorni govornici engleskog jezika. Kontinuiranim informiranjem i potporom usmjerenima na obrazovne institucije omogućit će se integracija e-učenja u sveučilišne diplomske programe i druge obrazovne ponude te potaknuti korištenje programom e-učenja na svjetskoj razini.

               Rezultati projekta

                        —

                        Održavanje, optimizacija i ažuriranje postojećeg programa e-učenja EUNPD-a koji obuhvaća sve relevantne aspekte neširenja oružja i razoružanja

                        —

                        informiranje i pomoć pri korištenju obrazovnim resursima Unije u području neširenja oružja i razoružanja za edukatore i voditelje osposobljavanja

                        —

                        informiranje i pomoć pri korištenju obrazovnim resursima Unije u području neširenja oružja i razoružanja za novinare i diplomate niže razine

                        —

                        pružanje potpore poučavanju u području kontrole oružja, neširenja oružja i razoružanja na sveučilišnim seminarima

                        —

                        pružanje potpore za kombiniranje e-učenja i razredne poduke („kombinirano učenje”)

                        —

                        bolje temeljito poznavanje politika EU-a u vezi s neširenjem oružja i razoružanjem diljem Unije i u trećim zemljama

                        —

                        pružanje stalno ažuriranih otvorenih obrazovnih resursa za sve dionike koji su uključeni u istraživanje i programiranje u području neširenja oružja

                        —

                        pružanje ključne potpore u znanju stručnjacima i znanstvenicima u području neširenja oružja.

                  2.5.2
                  „Klinika za poučavanje” (centar za obrazovne resurse) (nositelj projekta: PRIF)

               Svrha i opis projekta

            Tom će se aktivnošću nastaviti rad započet 2021./2022. na jačanju razoružanja, kontroli oružja i obrazovanju o neširenju oružja u EU-u. Do sada je opsežnom pretragom na internetu utvrđeno 59 relevantnih tečajeva koji su nedavno održani na sveučilištima u EU-u. S odgovarajućim predavačima pojedinačno se stupilo u kontakt. Kao odgovor na to, na raspolaganje su stavljena 24 nastavna plana. Preliminarno ocjenjivanje rezultiralo je dvama glavnim nastavnim planovima i kratkim sažetcima ključnih tekstova. U IV. fazi projekta organizirat će se tečajevi na europskim i sjevernoameričkim sveučilištima te će se pretraživanje proširiti na nezapadne zemlje. Statistička analiza stalno će se dorađivati i ažurirati. Predavačima i nastavnicima predložit će se dodatni materijali.

               Rezultati projekta

                        —

                        Širok raspon nastavnih programa te nastavnih događanja, za primjer i poticaj, dostupan je na internetskim stranicama Konzorcija.

                        —

                        Statistička evaluacija postojećih tečajeva o, primjerice, temama koje se poučavaju, teoretskim pristupima ili rodnoj raznolikosti bit će objavljena na internetskim stranicama Konzorcija i predstavljena na konferencijama ili radionicama.

                        —

                        Osmišljavanje i ažuriranje dvaju „glavnih nastavnih planova” za nastavnike bez iskustva.

                        —

                        Kratki sažeci relevantne ili nedostajuće literature objavljeni na internetskim stranicama Konzorcija.

                  2.5.3
                  Tečaj za podizanje svijesti o širenju oružja (nositelj projekta: SIPRI)

               Svrha i opis projekta

            Tom će se aktivnosti obuhvatiti organizacija šest tečajeva osposobljavanja za podizanje svijesti o rizicima od širenja oružja za studente diplomskih i postdiplomskih studija iz prirodnih znanosti i drugih relevantnih područja. Stvorit će se i poveznica između društvenih i prirodnih znanosti, koja je u posljednjoj fazi prepoznata kao hitna potreba. To će uključivati izradu namjenskog nastavnog plana za različite ciljne skupine (primjerice iz područja biomedicine, inženjerstva ili nuklearne znanosti) i održavanje dvaju tečajeva godišnje. U IV. će se fazi tri od tih tečajeva organizirati uz fizičku prisutnost, u Stockholmu; a tri će se održati u virtualnom obliku.

               Rezultati projekta

                        —

                        Poboljšani kapaciteti nove generacije znanstvenika u području prirodnih znanosti i drugih relevantnih područja u pogledu instrumenata i politika za neširenje oružja

                        —

                        doprinos ostvarenju ciljeva politike Unije za neširenje oružja jačanjem svijesti o rizicima od širenja oružja među disciplinama u kojima postoje veliki rizici od širenja oružja i u kojima se ostvaruje tehnološki napredak te o mogućnostima za otklanjanje rizika od širenja s pomoću tehnoloških postignuća

                        —

                        kombinacija učenja na daljinu (e-učenje) i terenskog osposobljavanja („kombinirano učenje”).

                  2.6   Promicanje pitanja povezanih s NPD-om među mladim ženama i sljedećom generacijom

            Projekt se sastoji od sljedećih aktivnosti:
            2.6.1   Program stažiranja (nositelj projekta: PRIF)

               Svrha i opis projekta

            Tom se aktivnošću omogućuje europsko stažiranje u području neširenja oružja i razoružanja za najviše 30 studenata diplomskih studija ili mladih diplomata, u trajanju do tri mjeseca. Konzorcij će stažiranja uspostaviti, nadzirati i dokumentirati, a u sklopu stažiranja bit će objedinjeni sudjelovanje u događanjima i radionicama, zadaće s čitanjem i pisanjem te integracija projekata. Svi instituti koje pripadaju mreži mogu biti izabrani kao institucije za primanje stažista. Dvadeset četiri od trideset stažiranja rezervirano je za europske kandidate, dok je preostalih šest stažiranja rezervirano za kandidate koji nisu iz Europe. Svi stažisti bit će pozvani da, u mjeri u kojoj je to moguće, prisustvuju konferencijama i seminarima koje će Konzorcij organizirati tijekom njihova stažiranja.

               Rezultati projekta

                        —

                        Poboljšani kapacitet u pogledu politike i programiranja u vezi s neširenjem oružja kod nove generacije znanstvenika i djelatnika u tom području

                        —

                        bolje temeljito poznavanje politika Unije u vezi s neširenjem oružja i razoružanjem diljem Unije

                        —

                        bolje razumijevanje strategija, politika i pristupa neširenju oružja Unije u trećim zemljama

                        —

                        uspostava mreža mladih djelatnika i znanstvenika u tom području te olakšavanje praktične suradnje

                        —

                        snažnija izgradnja kapaciteta u području politika Unije u vezi s OMU-om i SALW-om unutar mreže.

                  2.6.2
                  Aktivnosti i program mentorstva sljedeće generacije i mladih žena (nositelj projekta: VCDNP)

               Svrha i opis projekta

            Kao odgovor na uvelike primijećenu dobnu i rodnu neravnotežu među stručnjacima i djelatnicima u području neširenja oružja, razoružanja i kontrole naoružanja, cilj je projekta izložiti preddiplomske, diplomske i poslijediplomske studente pitanjima neširenja oružja, razoružanja i kontrole oružja, jačanjem njihove svijesti o njima te potičući njihovo sudjelovanje na događanjima i radionicama o relevantnim temama. U IV. fazi aktivnosti godišnje će se organizirati dva posjeta uživo sveučilištima u Europi u svrhu informiranja kako bi se povećala vidljivost tog područja i prilika za mlade znanstvenike. U okviru aktivnosti dodatno će se organizirati internetski seminari o tematskim područjima, koji će uvijek sadržavati informacije o mogućnostima za razvoj karijere ili mogućnostima za mlade.
            Kako bi se povećala prisutnost žena u tom području, u IV. će se fazi u okviru projekta svake godine provoditi i službeni program mentorstva (u trajanju od jedne godine) kako bi se dvadeset mladih žena povezalo s dvadeset mentora i na taj način pomoglo poboljšati mreže pojedinaca, i razumijevanje područja te savjetovanje o karijeri. Program mentorstva bit će popraćen stručnim sastancima, društvenim radionicama i radionicama za stjecanje vještina.

               Rezultati projekta

                        —

                        Izgradnja kapaciteta u pogledu neširenja oružja, razoružanja i kontrole naoružanja kod nove generacije znanstvenika i djelatnika u tom području

                        —

                        bolje razumijevanje tog područja i relevantnih politika EU-a

                        —

                        povećana svijest o mogućnostima da se mladi znanstvenici, osobito žene, više angažiraju u području neširenja oružja, razoružanja i kontrole naoružanja

                        —

                        ojačane mreže među mladim stručnjacima te među mladim djelatnicima i etabliranim stručnjacima u tom području

                        —

                        poboljšana suradnja s mladim znanstvenicima koji su zainteresirani za učenje o tom području i ulazak u njega.

                  2.7   Studijski posjet Bruxellesu za sudionike Stipendijskog programa UN-a za razoružanje (nositelj projekta: VCDNP)

               Svrha i opis projekta

            Projekt u okviru Stipendijskog programa UN-a za razoružanje uključuje studijski posjet Bruxellesu u trajanju od dva do tri dana s ciljem boljeg upoznavanja stipendista s EU-om te njegovim politikama, funkcioniranjem i institucijama. Posjet će biti isplaniran tako da se uklopi u europsku komponentu stipendijskog programa. Cilj je programa pružiti sveobuhvatan pregled glavnih institucija i tijela EU-a koja donose politike, posebno onih povezanih s neširenjem oružja i razoružanjem, te održati tematske prezentacije o radu EU-a u tom području, uključujući programe potpore koji se nude trećim zemljama.

               Rezultati projekta

                        —

                        Povećano znanje i vidljivost funkcioniranja i institucija EU-a te njegovih politika, kao i programa potpore za neširenje oružja i razoružanje u trećim zemljama

                        —

                        poboljšana stručnost u pogledu pitanja u vezi s OMU-om i SALW-om u trećim zemljama

                        —

                        pojačana suradnja s Uredom UN-a za pitanja razoružanja i doprinos obrazovnim naporima u okviru Stipendijskog programa UN-a za razoružanje.

                  2.8   Informiranje i komunikacija (nositelj projekta: FRS)

            Projekt se sastoji od aktivnosti povezanih s:

               internetskim stranicama, mrežnom platformom i informiranjem (nositelj projekta: FRS)

               Svrha i opis projekta

            Ovom se aktivnošću osiguravaju sredstva za internetsko udomljavanje, dizajn internetskih stranica i tehničko održavanje internetskih stranica Konzorcija i društvenih mreža (Twitter, LinkedIn, Youtube). Nakon uspostave digitalne platforme za suradnju u prethodnoj fazi kako bi se olakšale komunikacija, suradnja i razmjena najboljih praksi unutar mreže, ta će aktivnost obuhvaćati upravljanje zajednicom, ažuriranje i tehničko održavanje platforme. Članovi mreže bit će izravnije uključeni putem te digitalne platforme za suradnju, komunicirati na forumu, razmjenjivati svoje resurse i informacije o predstojećim događanjima te objavljivati najnovije informacije o svojim stručnjacima i institutu. Svakim pojedinačnim istraživanjem omogućit će se stvaranje namjenskog profila na platformi, pronalaženje informacija o EUNPDC-u i mreži te ostvarivanje interakcije s drugim korisnicima. Osim toga:

                        —

                        publikacije, događanja i mogućnosti zapošljavanja u Konzorciju i drugim članovima mreže i dalje će se promicati i podupirati na raznim platformama

                        —

                        konferencije koje organizira Konzorcij i dalje će se promicati i dokumentirati na internetskim stranicama (popratni materijali, dnevni red, prezentacije te videozapisi javnih sastanaka, prema potrebi)

                        —

                        obrazovne mogućnosti unutar Konzorcija, uključujući tečaj e-učenja, nastavni materijal, Inicijativu za mlade žene i sljedeću generaciju te mogućnosti stipendiranja i stažiranja i dalje će se promicati u posebnom odjeljku internetskih stranica

                        —

                        uspostavit će se poveznice između internetskih stranica i platforme kako bi se osigurala integracija i redovito ažuriranje svih alata za informiranje i komunikaciju kojima se koristi Konzorcij

                        —

                        Bilten će se i dalje objavljivati jednom mjesečno. Svako će izdanje sadržavati: 1) forum koji predstavnicima mreže omogućuje da promiču svoje istraživačke aktivnosti s naglaskom na onima koje su najnedavnije započele b) ažurirane informacije o aktivnostima Konzorcija c) vijesti o aktivnostima članova mreže d) urednički tekst u kojem se razmatraju teme neširenja oružja i razoružanja koje su važne za politiku EU-a.

                  2.8.1
                  Proizvodnja podcasta EUNPDC-a (nositelj projekta: IISS-Europe)

               Svrha i opis projekta

            Tom se aktivnošću predviđa pokretanje podcasta EUNPDC-a o tematskim pitanjima u okviru mandata Konzorcija. U IV. fazi projekta, koji vodi IISS-Europe, proizvest će serija podcasta s najviše 36 epizoda.

               Rezultati aktivnosti projekta

                        —

                        Povećana svijest i znanje pri institucijama Unije, državama članicama, civilnom društvu i trećim zemljama o prijetnjama povezanima s konvencionalnim oružjem, OMU-om i načinima njegove isporuke, čime bi im se pomoglo da lakše predvide te prijetnje

                        —

                        promicanje boljeg razumijevanja strategija EU-a za neširenje OMU-a i SALW-a u civilnom društvu

                        —

                        osiguravanje sučelja između Unije i mreže skupina za strateško promišljanje

                        —

                        upravljanje platformom na kojoj skupine za strateško promišljanje o neširenju oružja mogu kontinuirano razmjenjivati neovisna stajališta i analize o pitanjima širenja OMU-a i konvencionalnog oružja, uključujući SALW

                        —

                        širenje i ažuriranje postojeće mreže neovisnih skupina za strateško promišljanje te upravljanje njome

                        —

                        trajno i besplatno preuzimanje dokumenata sa sastanaka mreže i od neovisnih skupina za strateško promišljanje koje žele dijeliti rezultate svojih istraživanja bez naknade.